钦定古今图书集成/明伦汇编/官常典/第741卷 > 李允简
## 钦定古今图书集成/明伦汇编/官常典/第741卷 > 李允简

按《明外史忠义传》：“允简字可大，融县人。曾祖芳、祖序，
皆进士。芳，云南右布政使；序，吏科给事中。父镛，举人。
允简举嘉靖十六年乡试，以会试乙榜历潼川、夷陵
二州学正，除内江知县。公廉自将，缙绅请寄无所得。
岁大旱，徒步祷赤日中，令儿童歌曰：‘旱既太甚，治非
其人。宁祸其身，勿病其民’。”三日霖雨沾足。学士茶陵
张治从吏部乞为州守，乃擢茶陵知州。至则均徭赋，
剔奸蠹，豪民敛迹。秩满当迁，治时居内阁，复言于吏
部，乞再留一年，俟黄册之成，部从之。逾期，始改云南
府同知，摄澂江府事，吏事精练。豪家夺民产者，断归
之民。擢思州知府，孤城多寇，遣其孥归，独与孙炳文
居。会铜仁筑城，上官以命允简。暨城成，还任。五日，麻
阳苗龙许保等伪为哨兵，突入城杀掠，允简与炳文
皆被执。留二日，劫以归巢。苗每执长吏，必求厚赎上
官，幸朝廷不知也，率许之以为常。允简谓：“天子命吏
为贼劫质，何面目复临？”士民传语守将石邦宪：“亟进
兵，勿以我为念。”邦宪不应，乃自出盘山关，至岭塞，崖
高水深，遂自投下。贼惊，共拽之出，气息仅属，弃之涂
而去。《思人舁》还至清浪卫，遂卒，时嘉靖三十年四月
也。事闻，诏赠贵州按察副使，赐祭葬，官其一子